Eiropas Parlamenta rezolūcija par Stabilizācijas un asociācijas nolīguma noslēgšanu starp Eiropas Kopienām un to dalībvalstīm un Albānijas Republiku



Oficiālais Vēstnesis 305 E , 14/12/2006 Lpp. 0159 - 0162



P6_TA(2006)0344 EK—Albānijas nolīgums Eiropas Parlamenta rezolūcija par Stabilizācijas un asociācijas nolīguma noslēgšanu starp Eiropas Kopienām un to dalībvalstīm un Albānijas Republiku Eiropas Parlaments, - ņemot vērā Stabilizācijas un asociācijas nolīgumu (SAN) starp Eiropas Kopienām un tās dalībvalstīm, no vienas puses, un Albānijas Republiku, no otras puses (COM(2006)0138), - ņemot vērā progresa ziņojumu par Albāniju saistībā ar 2005. gada 9. novembra Stabilizācijas un asociācijas procesu (SEC(2005)1421), - ņemot vērā Eiropas Komisijas 2005. gada 9. novembra paplašināšanās stratēģijas dokumentu (COM(2005)0561) un Eiropas Parlamenta 2006. gada 16. marta rezolūciju par Komisijas 2005. gada paplašināšanās stratēģijas dokumentu [1], - ņemot vērā tā 2006. gada 6. septembra nostāju par šo tēmu [2], - ņemot vērā Reglamenta 103. panta 2. punktu, A. tā kā Albānija ir izpildījusi nosacījumus, lai pievienotos SAN ar Eiropas Kopienām un to dalībvalstīm; B. tā kā SAN aizstāj 1992. gada nolīgumu par tirdzniecību, uzņēmējdarbību un ekonomisko sadarbību; C. tā kā Stabilizācijas un asociācijas nolīguma noslēgšana ar Albāniju paceļ Eiropas Savienības un Albānijas attiecības jaunā līgumiskā pakāpē, dodot iespēju Albānijai veicināt tiesiskumu, stiprināt tās demokrātiskās institūcijas, uzlabot stabilitāti, kas ir ārkārtīgi svarīgi visam reģionam, kā arī padziļināt sadarbību ar Eiropas Savienību; D. tā kā 2003. gada 19. un 20. jūnijā Eiropadome Salonikos vēlreiz pauda apņemšanos pilnībā un efektīvi atbalstīt Rietumbalkānu valstu eiropeiskas attīstības perspektīvas, jo šīs valstis pēc noteikto kritēriju izpildes kļūs par pilntiesīgu ES daļu; E. tā kā Albānija joprojām saskaras ar nopietnām problēmām cīņā pret korupciju un organizēto noziedzību, kā arī grūtībām pieņemto tiesību aktu pilnīgā īstenošanā, valsts pārvaldes uzlabošanā, kā arī cilvēku un narkotiku tirdzniecības apkarošanā; F. tā kā pēdējās parlamenta vēlēšanas Albānijā saņēma kritiku par to, ka tās pilnībā neatbilst saistībām, ko uzņēmies EDSO Demokrātisko iestāžu un cilvēktiesību birojs, un citiem demokrātisku vēlēšanu standartiem, 1. atzinīgi vērtē SAN, kas nodrošinās izredzes uz tālejošām ES un Albānijas līgumattiecībām, kuras šajā valstī un visā reģionā palīdzētu sasniegt politisku, ekonomisku un institucionālu stabilitāti un veicinātu Albānijas pārtapšanu plurālistiskā demokrātiskā sistēmā ar darboties spējīgu tirgus ekonomiku; 2. uzskata, ka progress nolīgumā noteikto standartu sasniegšanā ir jāuzrauga SAN padomei un attiecīgajai apvienotajai parlamentārai komitejai, izmantojot konkrētus aprēķināmus kritērijus; 3. vērš uzmanību uz SAN sniegtiem ilgtermiņa ieguvumiem gan Albānijas tautai, gan Eiropas Savienības iedzīvotājiem; atzīmē, ka lielākās SAN priekšrocības ir pilnīga brīvās tirdzniecības zonas izveides mērķa sasniegšana un skaidru juridisko saistību ieviešana attiecībā uz sadarbību kopīgu interešu jomās, kā arī stabilākas tiesiskās vides veicināšana investoriem; 4. prasa, lai ES un Albānija izmantotu nolīgumu kā savstarpēji izdevīgu iespēju; turklāt iesaka Albānijai izmantot šo iespēju, lai atrastu savu nišu Eiropas tirgū un attīstītu konkurētspēju mērķa nozarēs; 5. iesaka Albānijai vairāk pievērst uzmanību ekonomiskā potenciāla attīstībai, ne tikai uzlabojot un, iespējams, paplašinot tās pašreizējo transporta infrastruktūru, un attīstot vides un sociālā ziņā ilgtspējīgu tūrismu; izsaka nožēlu par neseno finanšu shēmā paredzēto ārējās darbības palīdzības samazinājumu; aicina Komisiju paredzēt pietiekami daudz līdzekļu valsts infrastruktūras uzlabošanai, jo īpaši sabiedriskā transporta attīstībai; 6. saistībā ar 2003. gada 19. un 20. jūnija Eiropadomes Salonikos secinājumiem apstiprina pilnīgu atbalstu Albānijas eiropeiskas attīstības perspektīvai un integrācijai nākotnē Eiropas saimē; tomēr uzskata, ka saistības pieņemt Eiropas vērtības un standartus ir galvenokārt pašas Albānijas interesēs un to īstenošanai arī jābūt mērķim pašam par sevi; 7. atzīmē, Albānijas veiktās reformas, lai izveidotu valsti, kas balstās uz demokrātijas, tiesiskuma, brīvā tirgus ekonomikas, cilvēktiesību aizsardzības un labas pārvaldes principiem; tomēr uzsver, ka Albānijai jāpaplašina šīs reformas un jāsasniedz daudz uzskatāmāki rezultāti, saskaņā ar Eiropas partnerības noteikumiem, kā arī veiksmīgi, noturīgi jāīsteno SAN, lai virzītos tālāk Eiropas integrācijas ceļā; jo īpaši raizējas par to, ka nav būtisku panākumu pieņemto likumu īstenošanā; par ļoti nozīmīgu uzskata administratīvo spēju stiprināšanu, lai reformētu tiesu sistēmu un nostiprinātu tās neatkarību, aizsargātu sieviešu tiesības, cīnītos pret organizēto noziedzību un veicinātu plašsaziņas līdzekļu brīvību, tai pat laikā arī plašsaziņas nozarei pašai daudz jādara, lai nodrošinātu pārredzamību; 8. atzīmē, ka valdība ir apņēmusies izskaust organizēto noziedzību, arī tās lēmumu aizliegt motorlaivu izmantošanu, lai izskaustu cilvēku tirdzniecību un narkotiku kontrabandu, bet uzstāj, ka Albānijai jānodrošina turpmāki būtiski panākumi visa veida organizētās noziedzības apkarošanā, jo īpaši cīnoties pret sieviešu un bērnu tirdzniecību seksuālai izmantošanai, ekspluatācijai darba vietās vai piespiedu ubagošanai, panākumi šajā cīņā ir priekšnosacījums pastiprinātai sadarbībai ar ES; aicina Komisiju turpināt un palielināt palīdzību Albānijas varasiestādēm šo problēmu risināšanai; 9. atzīmē valdības pūles cīņā pret korupciju un organizēto noziedzību; tomēr konstatē, ka korupcijas joprojām ir galvenais šķērslis Albānijas ekonomiskajai un sociālajai attīstībai, un sagaida, lai valdības kampaņa turpinātu sniegt reālus rezultātus; uzskata, ka korupcijai nav vietas politikā un ar to jācīnās neraugoties ne uz kādu politisku piederību; 10. mudina Albānijas valstiskās organizācijas stiprināt pilsonisko sabiedrību, nodrošinot tai vairāk iespējas piedalīties politikas veidošanā un tās īstenošanas un efektivitātes uzraudzībā visos valsts pārvaldes līmeņos, lai uzlabotu reformu kvalitāti un uzticību tām, kā arī palielinātu pārredzamību un atbildību; 11. ar cieņu atzīmē izglītības ministra centienus reformēt izglītības jomu, bet mudina valdību garantēt bērniem visā valstī līdztiesīgas izglītības iespējas; 12. uzsver, ka Albānijā vēl joprojām notiek būtiski cilvēktiesību pārkāpumi un šī problēma ir jārisina; mudina Albānijas valdību īstenot nepieciešamās reformas, lai nodrošinātu apcietinātajiem iespēju saņemt aizstāvību tiesas procesā un izskaustu spīdzināšanu, brutalitāti vai necilvēcisku vai pazemojošu izturēšanos; aicina valdību veikt pienācīgas normatīvas reformas, kas nepieciešamas, lai pilnībā īstenotu 2003. gada Ģimenes kodeksu, jo īpaši, lai padarītu vardarbību ģimenē par kriminālpārkāpumu; 13. atgādina par aicinājumu Eiropas Komisijai palīdzēt Albānijai darīt galu asinsatriebībai, ar ko tiek pārkāpts tiesiskums un kas ir pilnībā pretrunā eiropeiskām vērtībām; 14. atzīmē, ka pašreizējā vēlēšanu sistēma, pazīstama arī kā "Dushk fenomens", tika izmantota parlamenta vēlēšanās 2005. gadā, lai kropļotu proporcionalitātes principu, un prasa Albānijas valdībai un parlamentam pirms gaidāmajām pašvaldību vēlēšanām veikt turpmākas sistēmas reformas, vadoties pēc EDSO/ODIHR ieteikumiem, jo īpaši attiecībā uz vēlētāju sarakstu un civilstāvokļa aktu reģistrācijas precizitāti; 15. aicina Albāniju turpināt centienus mazākumtautību tiesību aizsardzībā, tostarp Albānijas grieķu tiesību aizsardzībā, kā arī pabeigt likumdošanas izstrādi un īstenošanu mazākumtautību tiesību jomā, lai tādējādi atbalstītu Albānijas parakstīto attiecīgo starptautisko konvenciju īstenošanu; vēl ir daudz darāmā, jo īpaši attiecībā uz mazākumtautību valodu lietošanu pilsoņu saskarsmē ar varasiestādēm, kā arī tradicionālo vietējo vārdu atveidē, uzlabojot mazākumtautību pārstāvju piekļuvi plašsaziņas līdzekļiem un paplašinot mazākumtautību valodu izglītības iespējas; atzīmē to, ka trūkst precīzas statistiskas informācijas par valsts mazākumtautībām; 16. pauž bažas par nesenajiem opozīcijas draudiem boikotēt gaidāmās pašvaldību vēlēšanas; šajā sakarā aicina visas puses rīkoties atbildīgi, pieliekot visas pūles, lai panāktu vienošanos tādos delikātos jautājumos kā likums par plašsaziņas līdzekļiem un vēlētāju saraksti, un prasa Komisijai palīdzēt un atvieglot šo dialogu; 17. atzinīgi vērtē Albānijas pozitīvo un konstruktīvo lomu daudzpusējās reģionālās iniciatīvās; tomēr uzsver, ka ir jāturpina veicināt reģionālo sadarbību un labas kaimiņattiecības saistībā ar pamatjautājumiem, kas skar Dienvidaustrumeiropu, piemēram, pārrobežu sadarbību, personu brīvu pārvietošanos, cīņu pret organizēto noziedzību un cilvēku tirdzniecību, tādas brīvās tirdzniecības zonas izveidi, kura spētu piesaistīt ārvalstu investīcijas, kopīgu vides resursu apsaimniekošanu un integrētu pārrobežu tīklu izveidi; 18. ekonomiskās atpalicības dēļ Albānijai jāpievērš īpaša uzmanība ekonomiskās sadarbības attīstīšanai reģionā, jo īpaši ar saviem tiešajiem kaimiņiem; Melnkalnes neatkarība, sarunas par Kosovas turpmāko statusu un tuvākajā laikā paredzētā sarunu uzsākšana ar bijušo Dienvidslāvijas Maķedonijas Republiku par pievienošanos Eiropas Savienībai jāuzskata par papildu iespējām ekonomiskai sadarbībai un kā Albānijas, tā arī visa reģiona attīstībai; 19. uzskata, ka Albānijai ir ļoti liela nozīme Dienvidaustrumeiropas stabilizācijā, jo īpaši attiecībā uz Kosovas galīgo statusu; mudina Albānijas valdību un tās vadītājus turpināt būt tikpat konstruktīviem šajos jautājumos; 20. uzsver Eiropas Savienības palīdzības misiju nozīmi iespēju palielināšanā un atzinīgi vērtē policijas palīdzības misijas (PAMECA), palīdzības misijas muitas lietās (ES—CAFAO Albānija) un tiesiskās palīdzības misijas (EIRALIUS) sasniegtos rezultātus; ņemot vērā to, cik plaša un sarežģīta ir cīņa pret organizēto noziedzību Rietumbalkānos, aicina palielināt un pastiprināt Eiropas Savienības palīdzību policijas (PAMECA) un tiesiskuma (EURALIUS) jomā; tādēļ aicina ES un Albāniju ar sadraudzības un nosūtīšanas programmu starpniecību izmantot plašās zināšanas un pieredzi, ko, veicot reformas savā sabiedrībā un ekonomikā, ES integrācijas procesā ieguvušas 2004. gada pievienošanās valstis, jo īpaši par tiesību aktu pieņemšanu un īstenošanu attiecībā uz zemes un īpašuma tiesību atjaunošanu, tostarp arī reliģiskajām kopienām, un robežapsardzes un muitas iestāžu stiprināšanu; 21. atzinīgi vērtē ar Albāniju 2005. gada novembrī noslēgto atpakaļuzņemšanas nolīgumu un aicina noslēgt vīzu režīma atvieglošanas nolīgumu starp ES un Albāniju, lai nekavētu darījumu aprindu, sociālo partneru, akadēmisko aprindu un studentu pārrobežu apmaiņu; tomēr uzsver, ka galvenajam mērķim jābūt netraucētai iespējai ceļot visiem iedzīvotājiem; 22. uzdod priekšsēdētājam nosūtīt šo rezolūciju Padomei un Komisijai, kā arī Albānijas Republikas valdībai un parlamentam. [1] Pieņemtie teksti, P6_TA(2006)0096. [2] Pieņemtie teksti, P6_TA(2006)0339. --------------------------------------------------